Reis in Afrikaans: Die Nuwe Sewe Wêreldwonders
DIE Colosseum in Rome tel onder die "nuwe sewe wonders van die wêreld" wat onlangs aangekondig is nadat mense wêreldwyd hieroor kon stem. Die piramides buite Kaïro het ere-status gekry op hierdie lys.
Die ander ses nuwe wonders is die Taj Mahal in Indië, die Groot Muur van China, die "Christ the Redeemer"-standbeeld in Rio de Janeiro, die antieke stad Petra in Jordanië, Machu Picchu in Peru, en die antieke Maja-stad Chichén Itzá in Mexiko.
Die kompetisie was die breinkind van Bernard Weber, 'n Switserse filmmaker en museumkurator. Die doel hiermee is om "die mensdom se erfenis wêreldwyd te beskerm," berig National Geographic News.
UNESCO wat die Wêrelderfenisprogram koördineer het die kompetisie gekritiseer. "Hierdie inisiatief kan nie werklik op 'n volhoubare manier hierdie plekke help beskerm nie," het dié organisasie in 'n persverklaring gesê.
Maar hieraan het die mensdom hom skynbaar min gesteur, want meer as 'n honderd miljoen stemme is uitgebring.
Sommige lande se regerings het die kompetisie gesteun soos in Brasilië, maar die Chinese regering het geweier dat die kompetisie selfs net uitgesaai word op hul TV-kanale.
Die Chinese muur is die grootste mensgemaakte struktuur op aarde. Dis gebou tussen die vyfde eeu voor Christus tot die sestiende eeu oor 6 400 km.
Die enigste Europese finalis was die Colosseum in Rome wat op sy dag 50 000 toeskouers kon huisves.
Bekende Europese bakens soos die Eiffeltoring in Parys, die Akropolis in Athene en Stonehedge in Brittanje kon nie die paal haal nie.
Die Vatikaan het die organiseerders van die kompetisie gekritiseer omdat geen Christen-monumente onder die twintig gewildste wonders was nie.
Jordanië het die kompetisie ernstig opgeneem en die plaaslike koninklike familie het die inwoners gevra om vir Petra te stem. Dié stad wat grootliks in rotse gebou is het die afgelope jare swaargekry weens probleme in die Midde-Ooste. Veral probleme in hul buurland, Irak, hou toeriste weg.
Daar is heelwat gedebatteer of die Egiptiese piramides tuishoort op hierdie "nuwe wêreldwonder"-lys. Dit is die enigste wonder wat nog bestaan en op die bekende "antieke wêreldwonder"-lys was.
Egiptiese geskiedkundiges was woedend omdat dit aanvanklik genomineer was op die "nuwe lys". Volgens hulle is die piramides "die enigste werklike wonder". Op die ou end is die piramides geskrap van die "nuwe lys" en is daar ere-status hieraan gegee.